《徐州怀古 其一》
清代·金德瑛

帅五诸侯共灭秦，英雄开辟古无伦。汉营气早成天子，垓下头终德故人。

落日霸都濉水壮，东风姬血草痕新。天亡战罪徒分别，项伯功封异姓亲。

作者简介：（1701—1762）清浙江仁和人，字汝白，一字慕斋，号桧门。乾隆元年状元，授修撰。充江南、江西考官，督江西、山东、顺天学政。官至左都御史。工诗书，善鉴别金石法帖。有《桧门诗疑》。